

Suita Office este cel mai mare izvor de bani pentru Microsoft. Cu excepţia anilor în care lansează noi versiuni de Windows, Office-ul este cel mai important lucru pentru Microsoft. De aceea, orice versiune nouă, precum [Microsoft Office 2010](http://www.microsoft.com), se bucură de toate onorurile cuvenite.

Microsoft Office 2010 a fost deja lansat oficial. Dar doar pentru firme deocamdată. Utilizatorii finali vor avea parte oficial de noua versiune începând cu luna viitoare.

Deşi nu este un update revoluţionar, Office 2010 aduce destul de multe noutăţi şi schimbări. Atât la nivel de interfaţă, cât şi ca funcţionalitate, noua versiune reuşeşte să aducă un refresh binevenit aplicaţiilor componente, neschimbate de trei ani.

**Cea mai importantă noutate pe care o aduce este versiunea online a suitei office** . Word, Excel şi PowerPoint vor avea corespondenţi online care vor permite editarea documentelor direct în browser.


Singura problemă este că Microsoft n-a reuşit să lanseze simultan ambele versiuni de Office. Suita online se află încă în stadiu beta şi, judecând după nivelul de funcţionalitate oferit în prezent, va mai rămâne o bună bucată de vreme aşa.

Aşadar, cea mai importantă noutate din Office 2010 nu este gata.

Trecând însă peste acest aspect, noua versiune include foarte multe funcţii noi. Nu sunt funcţii esenţiale şi vor sări în ochii oricărui utilizator. Sunt mai degrabă "amănunte" care vor fi observate de utilizatorii experimentaţi şi cei care cunosc majoritatea funcţiilor din suita office a celor de la Microsoft.

**Ribbon peste tot**


Introdus în Office 2010, ribbon-ul este numele interfeţei care a creat confuzie şi chiar panică în rândul utilizatorilor care dintr-o dată s-au trezit că le-au dispărut meniurile. În Office 2010 ribbon-ul face parte din toate aplicaţiile, inclusiv Outlook şi One Note, care fuseseră scutite de acesta acum trei ani.



Mai mult, **ribbon-ul este acum mult mai maleabil**. Dai click dreapta pe el şi alegi comanda Customize the Ribbon. De acolo poţi reordona toate funcţiile după bunul plac. Poţi inclusiv să creezi un tab special în care să adaugi doar funcţiile pe care le foloseşti în mod frecvent. De asemenea, ribbon-ul poate fi ascuns pentru a obţine mai mult spaţiu util.

**Meniul File**


Tot la capitolul funcţii introduce în Office 2007 şi îmbunătăţite de Office 2010 intră şi meniul File. Dacă în versiunea anterioară acest meniu era o copie fidelă a meniului Start din Windows, acum acesta dispune de o nouă interfaţă şi oferă acces rapid la numeroase funcţii.



Din meniul File ai acces atât la funcţii elementare (New, Save, Print etc.), cât şi la proprietăţile documentului. Aici poţi, de exemplu, să completezi meta-informaţiile documentului (titlu, tag, comentarii etc.) sau să stabileşti drepturile de acces.

**Salvare în format PDF**


Dacă vrei să salvezi o versiune a unui document pe care să o distribui online, poţi folosi noua funcţie de salvare în format PDF/XPS.



Nu sunt incluse foarte multe opţiuni dar se respectă formatul paginii, iar PDF-ul va arăta destul de aproape de documentul original. De asemenea, **poţi alege includerea în PDF doar a anumitor pagini**.

**Salvarea documentelor online**


În Office 2010 documentele pot fi salvate atât local, pe propriul calculator, cât şi online. Pentru a doua opţiune se folosesc serverele SkyDrive - serviciu de stocare online al celor de la Microsoft care oferă gratuit un spaţiu de 25 GB.



Nu trebuie decât să alegi opţiunea Save to Web şi să te loghezi în contul de Hotmail / Windows Live. Am prezentat pe larg această funcţie [într-un articol anterior](http://www.go4it.ro/software/salveaza-ti-documentele-online-direct-din-microsoft-office-6070841/).

**Capturi de ecran**

Tab-ul Insert de pe Ribbon are o funcţie care se numeşte Screenshot. Aceasta recunoaşte ferestrele programelor deschise şi te lasă să le salvezi şi să le introduci în documentul activ ca imagine.



Şi nu se rezumă doar la dimensiunea fixă a ferestrelor. Dacă foloseşti opţiunea Screen Clipping vei putea selecta tot ecranul sau doar o anumită parte.