

Dacă legat de alte produse Microsoft există loc de păreri împărţite, un program bun sau un sistem de operare prost, când vine de Microsoft Office nu ai ce face decât să recunoşti că este cel mai bun. Sigur, există alternative gratuite, dar nici pe departe la fel de performante. După Office 2007, versiunea care a impus ribbon-ul, interfaţa mumă pentru unii, pentru alţii ciumă, acum **este rândul lui Microsoft Office 2010 să intre în atenţia presei şi a utilizatorilor**.

Ca mai toate versiunile din ultimii 10 ani, **Microsoft Office 2010 nu are rolul de a veni cu vreo funcţie revoluţionară**, care să schimbe modul în care utilizezi unul din programele care compun suita. La fel ca versiunile anterioare, Microsoft Office 2010 cârpeşte fiecare aplicaţie cu 2-3 funcţii noi.

Marea noutate este **Microsoft Office Web Applications, suita office online** pe care Microsoft o aruncă în sfârşit în luptă. Ţinând cont de experienţa Microsoft în domeniul suitelor office, este normal să ai aşteptări mari de la versiunea online a Microsoft Office. Nu mă aştept să ofere funcţionalitatea versiunii de PC, evident, însă mă aştept să fie mai bună măcar decât Google Docs, principalul concurent.

[Microsoft Office 2010 - Introduction](http://www.youtube.com/watch?v=45HJpjdUzpY&feature=player_embedded)

**Technical Preview**

Microsoft a lansat zilele acestea o aşa-numită versiune Technical Preview de Office 2010. Este o versiune de test la care au acces, oficial, doar un număr limitat de utilizatori, acceptaţi de Microsoft. Neoficial, cine ştie să caute va găsi cu uşurinţă pe Internet această variantă de Microsoft Office 2010.

Fiind vorba de o versiune de test, trebuie să te aştepţi la bug-uri şi instabilitate. **Outlook 2010 Technical Preview este chiar deosebit de instabil**. Se blochează când deschide anumite mesaje, se blochează uneori când vrei să trimiţi un mesaj şi se mai blochează de fiecare dată când are el chef. Toate când vine vorba de un server Microsoft Exchange.

**Microsoft Office Web Applications**

Din păcate, cel mai interesant lucru din întreaga suită, Microsoft Office Web Applications, nu este disponibil deocamdată. Aş fi vrut să-l testez. să văd cum stă comparativ cu celelalte suite office online.

Microsoft Office Web Applications va include următoarele aplicaţii: Word, Excel, PowerPoint şi OneNote. Dacă primele trei era de aşteptat să aibă versiuni online, OneNote este o apariţie surprinzătoare. Va fi probabil cea mai puţin utilizată aplicaţie.


Microsoft Office Web Applications va putea rula inclusiv pe Firefox şi Safari.

[Microsoft Office 2010](http://www.youtube.com/watch?v=QtdkzIVp4Qw&feature=player_embedded)

**Noutăţi**


Cum spuneam, noutăţile revoluţionare lipsesc. Microsoft s-a concentrat pe simplificare utilizării şi facilitarea accesului rapid la anumite funcţii.

**Word 2007 are un sidebar nou-nouţ, numit Document Map**. Apare în stânga ferestrei şi prezintă schematic elementele componente ale documentului. Anumite modificări asupra acestora, pot fi realizate direct din acest Document Map.



De asemenea, au fost adăugate funcţii noi pe partea de colaborare online. Se poate vedea cine mai editează documentul deschis şi se poate comunica cu colaboratorii prin mail, IM sau telefon.

O abordare foarte interesantă a primită funcţia de printare. Practic, **facilităţile Print şi Print Preview au fost unificate**. Acum ai în aceeaşi fereastră atât preview-ul documentului, cât şi opţiunile legate de printare.



Excel-ul se laudă cu mai puţine noutăţi decât Word 2010. Capul de afiş este dat de o funcţie de filtrare a datelor numită Slicer. **Outlook 2010 are şi el în sfârşit ribbon**, ca toate celelalte aplicaţii din suită. Sunt convins că nu toţi utilizatorii vor privii cu ochi buni această schimbare. Cât de dezordonate erau opţiunile din Outlook până acum, dar să vezi acum pe unde au fost împrăştiate!

Deşi Microsoft nu va recunoaşte niciodată, este evident că s-a inspirat de la Google când **a adăugat în Outlook 2010 funcţia Conversation View**. Aceasta permite gruparea mesajelor care fac parte din aceeaşi discuţie.

Din păcate, Microsoft Office 2010 Technical Preview nu este disponibil oricui şi oricum. Fie ai noroc să fii selectat de Microsoft pentru testare, fie alegi calea întunecată a forţei şi iei drumul torrentelor.